Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την απαγόρευση της παροχής ορισμένης τεχνικής βοήθειας στη Λιβερία προκειμένου να παρακινηθεί η κυβέρνηση της Λιβερίας να εκπληρώσει τις υποχρεώσεις της στο πλαίσιο της ειρηνευτικής διαδικασίας στη Σιέρρα Λεόνε.

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 7 Μαρτίου 2001 το Συμβούλιο Ασφαλείας των Ηνωμένων Εθνών (UNSC) εξέδωσε το ψήφισμα 1343(2001) σχετικά με την ανάμιξη της Λιβερίας στη σύρραξη στη Σιέρρα Λεόνε. Στο ψήφισμα αυτό προτεινόταν η επιβολή ορισμένων κυρώσεων στη Λιβερία στην περίπτωση που εξακολουθούσε να υποστηρίζει το RUF στη Λιβερία και άλλες ομάδες ενόπλων ανταρτών στην περιοχή. Ειδικότερα το Συμβούλιο Ασφαλείας αποφάσισε ότι όλα τα κράτη πρέπει να λάβουν τα αναγκαία μέτρα για να προληφθεί, μεταξύ άλλων, η παροχή τεχνικών συμβουλών και εκπαίδευσης σχετικά με στρατιωτικές δραστηριότητες. Για να εφαρμόσει η ΕΕ την απαγόρευση παροχής τέτοιων υπηρεσιών σχετικά με όπλα και άλλο στρατιωτικό εξοπλισμό είναι αναγκαία η ανάληψη κοινοτικής δράσης. Αυτή είναι η βάση της παρούσας πρότασης για κοινοτικό κανονισμό. Παρόμοια μέτρα έχουν θεσπιστεί με τον κανονισμό ΕΚ αριθ. 467/2001 με σκοπό τη συμμόρφωση προς το ψήφισμα του UNSC 1333(2000) σχετικά με το Αφγανιστάν και την οργάνωση Ταλιμπάν.

Στις 7 Μαΐου 2001, το Συμβούλιο εξέδωσε κοινή θέση ΚΕΠΠΑ για την εφαρμογή του ψηφίσματος του UNSC.

Η παρούσα πρόταση ασχολείται μόνο με το θέμα της κατάργησης της παροχής συγκεκριμένης βοήθειας στη Λιβερία. Επιπλέον, το ψήφισμα του UNSC 1343 (2001) καλεί τα κράτη να λάβουν μέτρα σχετικά με το εμπόριο ακατέργαστων διαμαντιών. Στις 4 Μαΐου, το Συμβούλιο Ασφαλείας των Ηνωμένων Εθνών αποφάσισε ότι η Λιβερία δεν πληρούσε τους όρους του ψηφίσματος 1343(2001) και ότι οι κυρώσεις σχετικά με τα διαμάντια θα άρχιζαν να ισχύουν στις 7 Μαΐου. Η Επιτροπή και τα κράτη μέλη συνεργάζονται στενά με την επιτροπή κυρώσεων για τη Λιβερία με σκοπό να εξευρεθεί ο πλέον αποτελεσματικός τρόπος εφαρμογής των μέτρων αυτών. Μετά τις διαβουλεύσεις αυτές, η Επιτροπή ενδέχεται να υποβάλει νέα πρόταση στο Συμβούλιο.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την απαγόρευση της παροχής τεχνικής βοήθειας στη Λιβερία προκειμένου να παρακινηθεί η κυβέρνηση της Λιβερίας να εκπληρώσει τις υποχρεώσεις της στο πλαίσιο της ειρηνευτικής διαδικασίας στη Σιέρρα Λεόνε.

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 301,

την κοινή θέση του Συμβουλίου 2001/.../ΚΕΠΠΑ της ... Μαΐου 2001 ... [1]

[1] ΕΕ L ...., της ... 5.2001, σ. ....

την πρόταση της Επιτροπής,

Εκτιμώντας τα ακόλουθα :

(1) Στις 7 Μαρτίου 2001, το Συμβούλιο Ασφαλείας των Ηνωμένων Εθνών εξέδωσε το ψήφισμα 1343(2001), εφεξής UNSCR 1343(2001), στο οποίο εκφράζονται σοβαρές ανησυχίες για τον ρόλο που διαδραμάτισαν οι λιβεριανές αρχές στη σύρραξη στην Σιέρρα Λεόνε.

(2) Το Συμβούλιο Ασφαλείας αποφάσισε μεταξύ άλλων ότι όλα τα κράτη πρέπει να λάβουν τα αναγκαία μέτρα για να εμποδίσουν την παροχή τεχνικών συμβουλών και εκπαίδευσης σε στρατιωτικές δραστηριότητες στη Λιβερία.

(3) Ορισμένα από τα μέτρα αυτά εμπίπτουν στο πεδίο της συνθήκης, και, κατά συνέπεια, για να αποφευχθεί η στρέβλωση του ανταγωνισμού, χρειάζεται κοινοτική νομοθετική πράξη για την εφαρμογή των σχετικών αποφάσεων του Συμβουλίου Ασφαλείας, όσον αφορά το έδαφος της Κοινότητας. Για τους σκοπούς του παρόντος κανονισμού, το έδαφος της Κοινότητας θεωρείται ότι περικλείει τις επικράτειες των κρατών μελών στα οποία εφαρμόζεται η συνθήκη, υπό τους όρους που ορίζονται στην εν λόγω συνθήκη.

(4) Η πέμπτη σύμβαση ΑΚΕ-ΕΚ που υπεγράφη στο Κοτονού στις 23 Ιουνίου 2000, στην οποία η Κοινότητα και η Λιβερία είναι συμβαλλόμενα μέρη, δεν θέτει κανένα εμπόδιο στην εφαρμογή των εν λόγω μέτρων του Συμβουλίου Ασφαλείας.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Με την επιφύλαξη της άσκησης της δημόσιας εξουσίας εκ μέρους των κρατών μελών, απαγορεύεται να παρέχεται στη Λιβερία τεχνική κατάρτιση ή τεχνική βοήθεια που σχετίζεται με την προμήθεια, κατασκευή, συντήρηση ή χρήση όπλων και σχετικού υλικού κάθε τύπου, περιλαμβανομένων και των όπλων και των πυρομαχικών, των στρατιωτικών οχημάτων και εξοπλισμού, του παραστρατιωτικού εξοπλισμού, και των ανταλλακτικών.

2. Η απαγόρευση της παραγράφου 1 δεν εφαρμόζεται σε περιπτώσεις κατά τις οποίες η επιτροπή που έχει συσταθεί δυνάμει της παραγράφου 14 του ψηφίσματος UNSCR 1343(2001) έχει εκ των προτέρων χορηγήσει εξαίρεση. Οι εξαιρέσεις αυτές λαμβάνονται μέσω των αρμόδιων αρχών των κρατών μελών οι οποίες απαριθμούνται στο παράρτημα του παρόντος κανονισμού.

Άρθρο 2

Με την επιφύλαξη των δικαιωμάτων και υποχρεώσεων των κρατών μελών που απορρέουν από τον Καταστατικό Χάρτη των Ηνωμένων Εθνών, η Επιτροπή πραγματοποιεί όλες τις αναγκαίες επαφές με την αποκαλούμενη επιτροπή του Συμβουλίου Ασφαλείας με σκοπό την αποτελεσματική εφαρμογή του παρόντος κανονισμού.

Άρθρο 3

Η Επιτροπή και τα κράτη μέλη αλληλοενημερώνονται αμέσως για τα μέτρα που λαμβάνονται στο πλαίσιο του παρόντος κανονισμού και ανταλλάσσουν κάθε πληροφορία που διαθέτουν σχετικά με τον παρόντα κανονισμό, ιδίως πληροφορίες σχετικά με παραβάσεις και προβλήματα εφαρμογής ή σχετικά με αποφάσεις εθνικών δικαστηρίων.

Άρθρο 4

Ο παρών κανονισμός εφαρμόζεται κατά παρέκκλιση των δικαιωμάτων ή υποχρεώσεων που απορρέουν από διεθνείς συμφωνίες που έχουν υπογραφεί ή συμβάσεις που έχουν συναφθεί ή άδειες ή εγκρίσεις που έχουν χορηγηθεί πριν από την έναρξη ισχύος του παρόντος κανονισμού.

Άρθρο 5

1. Κάθε κράτος μέλος προσδιορίζει τις κυρώσεις που επιβάλλει σε περίπτωση παράβασης των διατάξεων του παρόντος κανονισμού. Οι κυρώσεις αυτές πρέπει να είναι αποτελεσματικές, αναλογικές και αποτρεπτικές.

Εν αναμονή της θέσπισης, όπου κρίνεται αναγκαίο, σχετικής νομοθεσίας, οι κυρώσεις που επιβάλλονται στη περίπτωση παράβασης των διατάξεων του παρόντος κανονισμού είναι αυτές που ορίζονται από τα κράτη μέλη σύμφωνα με το άρθρο 13 του κανονισμού (EΚ) αριθ. 467/2001 [2].

[2] ΕΕ L 67, 9.3.2001, σ. 1

2. Κάθε κράτος μέλος δύναται να κινήσει διαδικασία κατά παντός φυσικού ή νομικού προσώπου, οντότητας ή φορέα που υπάγεται στη δικαιοδοσία του, εφόσον εκ πρώτης όψεως υπάρχει παράβαση των απαγορεύσεων που ορίζει ο παρών κανονισμός.

Άρθρο 6

Ο παρών κανονισμός εφαρμόζεται:

- στο έδαφος της Κοινότητας περιλαμβανομένου και του εναερίου χώρου της,

- επί αεροσκαφών ή πλοίων που υπάγονται στη δικαιοδοσία κράτους μέλους.

- σε κάθε υπήκοο κράτους μέλους, οπουδήποτε και αν ευρίσκεται, και

- σε κάθε νομικό πρόσωπο, οντότητα ή φορέα που έχει συσταθεί ή δημιουργηθεί βάσει της νομοθεσίας κράτους μέλους.

Άρθρο 7

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός παύει να ισχύει στις 8 Μαΐου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος